Газетым и зэфIэкI
Тэрч районым къыщыдэкI «Терек-1» район газетыр (редактор нэхъыщхьэр Беслъэней Владимирщ) урысейпсо саугъэтым и лауреат зэрыхъуам и щыхьэту, мы махуэхэм Москва къикIыу щытхъу тхылъ къыIэрыхьащ.
«Зи лэжьыгъэкIэ псоми яфIэкI компание» фIэщыгъэр зиIэ дамыгъэр къыбгъэдэкIащ Урысейпсо саугъэтхэмкIэ къызэгъэпэщакIуэ комитетым.
Лауреат хъуахэм саугъэтхэр къыщратыжыну зэIущIэшхуэр мэлыжьыхьым и 3-м Москва, УФ-м и Президентым и Iуэхухэр зегъэкIуэнымкIэ управленэм и «Президент-Отель» хьэщIэщ комплексым щызэхэтынущ. Дауэдапщэм хэтынущ УФ-м и Къэрал Думэм и депутатхэр, министерствэ, ведомствэ щхьэхуэхэм, жылагъуэ зэгухьэныгъэхэм, хъыбарегъащIэ IэнатIэхэм я лIыкIуэхэр.
Саугъэтым щIыгъуу лауреатхэм къратынущ цIыхубэ дамыгъэ, щыхьэт тхылъ. Апхуэдэу лауреатхэм хуитыныгъэ яIэнущ къыхуагъэфэща фIэщыгъэхэр рекламэ хуэIухуэщIэхэм хуиту къыщагъэсэбэпыну.
Къэрал гулъытэ зыгъуэтахэр ирагъэблэгъэнущ мэлыжьыхьым и 14 — 16-хэм Швейцарием и Женевэ къалэм щекIуэкIыну IV дунейпсо бизнес-зэIущIэм.
ШЭРЭДЖ Дисэ.
